Mennyei Édesatyánk!

Hálás szívvel állunk meg most egy új év kezdetén, hiszen mindeddig megtartottál bennünket és egyházadat a világ minden részén. Hálásak vagyunk a biztonságért és szabadságért, mellyel Téged nyugodtan dicsérhetünk és vallhatunk meg embertársaink felé. Egyben bocsánatodért esedezünk, amikor megvalljuk, hogy nem tettünk meg minden tőlünk telhetőt az Evangélium ügyének és Országod terjedésének érdekében. Talán éppen a külső üldözés hiánya tesz bennünket missziói téren kényelmessé és embertársaink ügye iránt érzéketlenné.

**Újíts meg bennünket Urunk, hogy alkalmas eszközök lehessünk a kezedben!**

Adj nekünk hús szívet, hogy meg tudjunk indulni a világban látható gyűlölet, széthúzás, háborúk, katasztrófák, betegségek és szenvedés láttán. Erősíts meg minden testvérünket, akiknek hite miatt veszélyben van az élete, börtönben van vagy bármely más módon üldözést kénytelen elszenvedni.

**Újíts meg bennünket Urunk, hogy alkalmas eszközök lehessünk a kezedben!**

Áld meg egyházadat élő hittel, hiszen a hit Tőled való ajándék. Had tanulhassunk afrikai, ázsiai, dél-amerikai testvéreinktől lelkesedést és áldozathozatalt. Erősítsd meg néped minden tagját elhívásában, az áldások és az ajándékok továbbadásának a felelősségében és személyes küldetésében.

**Újíts meg bennünket Urunk, hogy alkalmas eszközök lehessünk a kezedben!**

Adj lelki egységet néped körében, hiszen a Tőled jövő egység a legnagyobb tanúságtétel embertársaink felé.

**Újíts meg bennünket Urunk, hogy alkalmas eszközök lehessünk a kezedben!**

Küld el Szent Lelkedet a magyar gyülekezetekhez is, hogy felébredjenek és tudatosodjon bennünk a világ-misszió iránti felelősségük, mely a föld végső határáig terjed. Add, hogy legyenek elhívott missziói munkatársak, a kiküldésben kitartó gyülekezetek és vezetők, a misszió tudománya iránt érdeklődő lelkipásztorok. A jelenleg is idehaza és külföldön misszióban munkálkodó testvéreket és szervezeteket áldd meg az elkövetkező időszakban is Tőled jövő látással, elhivatottsággal, alkalmas körülményekkel.

**Újíts meg bennünket Urunk, hogy alkalmas eszközök lehessünk a kezedben!**

**Ámen**